II.
Predkladacia správa
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 397/1999 Z. z., ktorým sa ustanovujú podrobnosti o technických požiadavkách a postupoch posudzovania zhody na strelné zbrane a strelivo v znení neskorších predpisov sa predkladá na základe splnomocnenia v § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.
Týmto nariadením sa v slovenskom právnom poriadku upravuje nariadenie vlády tak, aby bolo v súlade predpismi Stálej medzinárodnej komisie pre kontrolu ručných strelných zbraní, ktorej členom je Slovenská republika. Kontrola zbraní je dôležitou súčasťou ochrany občanov Slovenskej republiky pred nebezpečenstvom, ktoré ja spojené s používaním strelných zbraní a munície a prípadných zlyhaní zbraní alebo munície, ktoré môžu spôsobiť vážne následky na zdraví a majetku.
Prijatie tohto nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. Návrh nariadenia vlády nebude mať svojim obsahom nároky na štátny rozpočet ani na rozpočty obcí alebo vyšších územných celkov. Taktiež nebude mať vplyv na zamestnanosť. Rozhodne však bude mať pozitívny vplyv na životné prostredie. Nariadenie vlády nebude mať dopad ani na životnú úroveň obyvateľov a zvyšovanie kvality života, hospodárenie podnikateľskej sféry a iných právnických osôb. Týmto nariadením sú vytvárané podmienky na rozvoj podnikateľských aktivít z hľadiska žiaduceho ekonomického rastu, nakoľko výrobky budú spĺňať podmienky uvedenia na trh v rámci Európskej únie čo je v súlade s prioritami a cieľmi hospodárskej politiky.
Návrh nariadenia bol predložený na medzirezortné pripomienkové konanie 41 subjektom. Zásadné pripomienky neboli uplatnené a ostatné pripomienky boli akceptované. Návrh nariadenia bol zaslaný na pripomienkové konanie v rámci Európskej únie, kde neboli vznesené žiadne námietky. Návrh nariadenia vlády sa predkladá na rokovanie bez rozporov.